EUROOPAN PARLAMENTIN PÄÄTÖSLAUSELMA (EU) 2020/1884,

annettu 14 päivänä toukokuuta 2020,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2018, pääluokka VIII — Euroopan oikeusasiamies

EUROOPAN PARLAMENTTI, joka

haluaa korostaa vastuuvapauden myöntävänä viranomaisena vastuuvapausmenettelyn yhteydessä, että unionin toimielinten demokraattista legitimiteettiä on erityisen tärkeää vahvistaa edelleen lisäämällä avoimuutta ja vastuuvelvollisuutta sekä soveltamalla tulosbudjetoinnin käsitettä ja noudattamalla henkilöresursseja koskevaa hyvää hallintotapaa;

panee merkille, että tilintarkastustuomioistuin valitsi kaikkien unionin toimielinten ja elinten osalta yhteensä 45 tapahtuman otoksen monivuotisen rahoituskehyksen otsakkeesta 5 ”Hallinto”; panee merkille, että tarkoituksena oli poimia edustava otos otsakkeen 5 eri menoista, jotka edustavat 6,3:a prosenttia unionin talousarviosta; panee merkille, että tilintarkastustuomioistuimen tulosten perusteella hallintomenoihin liittyvä riski on vähäinen; katsoo kuitenkin, että ”muihin toimielimiin” liittyvien valittujen tapahtumien määrä ei ole riittävä, ja pyytää tilintarkastustuomioistuinta lisäämään tarkastettavien tapahtumien määrää vähintään 10 prosentilla;

pitää myönteisenä, että oikeusasiamies noudattaa hyvää käytäntöä, jonka mukaan vuotuisen toimintakertomuksen toimittamisen määräaika on tilikautta seuraavan vuoden 31. maaliskuuta; pitää siten myönteisenä, että oikeusasiamies hyväksyi vuotuisen toimintakertomuksensa 28. maaliskuuta mennessä, jolloin vastuuvapauden myöntävälle toimielimelle jäi enemmän aikaa syventyä siihen ja suorittaa vastuuvapausmenettely paremmin;

tähdentää, että oikeusasiamiehen talousarvio on puhtaasti hallinnollinen ja vuonna 2018 se oli 10 837 545 euroa (vuonna 2017 se oli 10 905 441 euroa), mikä merkitsee 67 896 euron (0,62 prosentin) vähennystä; panee tyytyväisenä merkille oikeusasiamiehen kaiken kaikkiaan järkevän ja moitteettoman varainhoidon varainhoitovuonna 2018; panee merkille, että kokonaismäärärahoista sidottiin 95,33 prosenttia (93,91 prosenttia vuonna 2017) ja maksettiin 91,33 prosenttia (86,20 prosenttia vuonna 2017);

kannustaa oikeusasiamiehen toimistoa tekemään yhteistyötä unionin muiden toimielinten kanssa kulujen rajoittamiseksi; panee merkille käännöstoimen osalta, että oikeusasiamiehellä ei ole omia kääntäjiä ja se on siksi riippuvainen Euroopan parlamentista ja Euroopan unionin elinten käännöskeskuksesta; panee kuitenkin merkille, että vuonna 2018 käännöskulut kasvoivat, sillä oikeusasiamies käytti käännöstoimeen 343 771 euroa (262 631 euroa vuonna 2017);

panee tyytyväisenä merkille esimerkillisen sukupuolijakauma johtotehtävissä, joissa työskenteli neljä naista ja neljä miestä; panee kuitenkin merkille, että koko henkilöstöstä 65 prosenttia on naisia ja vain 35 prosenttia miehiä; kannustaa kehittämään oikeusasiamiehen toimiston työskentely-ympäristöä sukupuolijakauman suhteen tasa-arvoisemmaksi;

panee kiinnostuneena merkille, että oikeusasiamies on sisäisten toimiensa yhteydessä pyytänyt Euroopan vammaisfoorumia levittämään kanaviensa kautta oikeusasiamiehen harjoitteluilmoitusta vammaisten henkilöiden kannustamiseksi hakemaan harjoittelupaikkaa; panee merkille, että hakulomaketta on tarkistettu siten, että se sisältää kysymyksen valintamenettelyjen aikana tarvittavista kohtuullisista mukautuksista;

pitää myönteisenä, että on pantu täytäntöön oikeusasiamiehen henkilöstöä koskevat, vuonna 2017 hyväksytyt eettisiä ja hyviä toimintatapoja koskevat ohjeet, joissa uusia henkilöstön jäseniä vaaditaan tekemään sidonnaisuusilmoitus ja työsuhteensa päättäville työntekijöille annetaan tietoa heidän velvollisuuksistaan;

pitää valitettavana, että oikeusasiamiehen vuoden 2017 vastuuvapauspäätöslauselmaa koskevassa seurantakertomuksessa vain toistetaan parlamentin huomautukset useimpiin mainituista kohdista antamatta tarkempia tietoja; korostaa, että seurantakertomus on olennaisen tärkeä parlamentin talousarvion valvontavaliokunnalle, ja kehottaa oikeusasiamiestä sisällyttämään seuraavaan seurantakertomukseensa tarvittavat vastaukset ja selvitykset esitettyihin kohtiin;

panee merkille, että sääntöjen yleistä noudattamista koskevassa oikeusasiamiehen keskeisessä tulosindikaattorissa tavoitetta, joka on kunnianhimoiset 90 prosenttia, ei saavutettu vuonna 2018; panee merkille, että noudattamisaste oli 81 prosenttia (85 prosenttia vuonna 2017), kun taas yleistä etua koskevien tutkimusten tapauksessa se oli 85 prosenttia (79 prosenttia vuonna 2017); pitää viimeksi mainittua noudattamisastetta merkittävänä, sillä sääntöjen noudattamisen vaikutukset todennäköisesti hyödyttävät suurempaa yleisöä;

korostaa, että keskeisen tulosindikaattorin 7 (tehokkuus: kantelujen ja tutkimusten hoitamista koskeva, erillisistä osista koostuva indikaattori) kaikissa kolmessa osassa tulokset ovat tavoitetasolla tai sen yläpuolella; panee merkille, että tutkimuksen käsittely saatettiin päätökseen kuuden kuukauden sisällä 57 prosentissa tapauksista ja 18 kuukauden sisällä 88 prosentissa tapauksista (tavoitteet 50 ja 80 prosenttia) ja että indikaattorin kolmannessa osassa – sellaisten tapauksien suhteellinen osuus, joissa käsiteltäväksi ottamista koskeva päätös on tehty kuukauden sisällä – osuus on kasvanut merkittävästi eli 69 prosentista vuonna 2016 aina 86 prosenttiin vuonna 2017 ja saavuttanut 90 prosentin tavoitearvon vuonna 2018;

25.

panee merkille oikeusasiamiehen vuonna 2018 päätökseen saattamien tutkimusten tulokset: a) hallinnollisia epäkohtia ei havaittu 254 tapauksessa (46,6 prosenttia), b) asianomaiset toimielimet sopivat asian – ehdotukset hyväksyttiin – ratkaisut saatiin aikaan 221 tapauksessa (40,6 prosenttia), c) lisätutkimuksia ei tarvittu 56 tapauksessa (10,3 prosenttia), d) hallinnollisia epäkohtia havaittiin 29 tapauksessa (5,3 prosenttia) ja e) muut tulokset 10 tapauksessa (1,8 prosenttia); toteaa, että oikeusasiamiehen perustehtävänä on varmistaa, että unionin hallinto palvelee yleistä etua, ja auttaa kaikkia niitä, joilla on ongelmia unionin toimielinten kanssa;